আহমাদুল্লাহ, যিনি শায়খ আহমাদুল্লাহ নামে অধিক পরিচিত, একজন বাংলাদেশী ইসলামি ব্যক্তিত্ব, আলোচক ও সক্রিয় সামাজিক কর্মী। তিনি আস-সুন্নাহ ফাউন্ডেশনের চেয়ারম্যানের দায়িত্ব পালন করছেন। তিনি জাপান, জার্মানি, অস্ট্রেলিয়া, আরব আমিরাতসহ অন্তত ২৫টা দেশের দাওয়াতি কাজের সেমিনারে অংশগ্রহণ করেছেন। এছাড়াও তিনি আইকিউএ.ইনফো নামে একটি ইসলামি প্রশ্নোত্তর ওয়েবসাইট প্রতিষ্ঠা করেছেন। তিনি বর্তমানে নারায়ণগঞ্জের ভূমিপল্লী জামে মসজিদের খতিব হিসাবে দায়িত্ব পালন করছেন। ২০২৪ সালের জুলাই গণঅভ্যুত্থান পরবর্তী সময়ে আগস্ট মাসে অন্তর্বর্তীকালীন সরকার গঠিত হওয়ার প্রাক্কালে তিনি ধর্ম মন্ত্রণালয়ের উপদেষ্টা হবার জন্য প্রস্তাব পেলেও তিনি তা গ্রহণ করেননি।   প্রারম্ভিক জীবন  আহমাদুল্লাহ ১৯৮১ সালের ১৫ ডিসেম্বর লক্ষ্মীপুর জেলার সদর উপজেলার বশিকপুর গ্রামে জন্মগ্রহণ করেন। তার পিতার নাম মুহাম্মদ দেলোয়ার হোসেন এবং মাতার নাম মোসাম্মাত দেলোয়ারা বেগম। আহমাদুল্লাহর পিতা ব্যবসায়ী এবং মাতা গৃহিণী ছিলেন, ছয় ভাই-বোনের মধ্যে তিনি দ্বিতীয় ছিলেন। আহমাদুল্লাহর নিজের তিনটি পুত্র ও একটি কন্যা সন্তান রয়েছে।   শিক্ষাজীবন  তিনি শিশু অবস্থায় তার পিতা, মাতা ও চাচার থেকে বাল্যশিক্ষা লাভ করেন। এরপর নিজ গ্রামের বশিকপুর প্রাথমিক বিদ্যালয়ে তৃতীয় শ্রেণী পর্যন্ত পড়াশোনা করেন। এরপর মাইজদীর নিকটবর্তী হরিনারায়ণপুরের দানাপুর কওমি মাদ্রাসায় নূরানির প্রাথমিক তিন জামাত এবং লক্ষ্মীপুরের চন্দ্রগঞ্জ বোয়ালিয়া কওমি মাদ্রাসায় উর্দু ভাষা শিক্ষালাভ করেন। এরপর ফয়জুল উলুম কওমি মাদ্রাসা হাতিয়ায় ভর্তি হোন, এখানে মুফতি সাইফুল ইসলামের নিকট মিজান নাহবেমির শিক্ষা গ্রহণ করেন। এই শিক্ষক তার নাম আহমাদ হুসাইন থেকে পরিবর্তন আহমাদুল্লাহ রেখে দেন।  ১৯৮৮ সালের বন্যায় হাতিয়া অঞ্চল ক্ষতিগ্রস্ত হলে আহমাদুল্লাহ নোয়াখালী ত্যাগ করে চট্টগ্রামের দারুল উলুম হাটহাজারী মাদ্রাসায় ভর্তি হন। হাটহাজারী পড়ার পর তিনি যশোরের আল জামিয়াতুল ইসলামিয়া দড়াটানা ভর্তি হোন এবং এই মাদ্রাসার অধীনে বেফাক বোর্ডের সানুবিয়াহ পরীক্ষায় (এইচএসসি সমতুল্য) পরীক্ষায় ১০তম স্ট্যান্ড, মিশকাত ক্লাসে ৩য় স্ট্যান্ড এবং দাওরায়ে (মাস্টার্স) ক্লাসে ২য় স্ট্যান্ড করে। সর্বশেষে ২০০২ সালে খুলনা দারুল উলুম কওমি মাদ্রাসা থেকে ইফতা সম্পন্ন করেন।   কর্মজীবন  শিক্ষাজীবন শেষ করার পর তিনি ২০০৩ সালে দারুর রাশাদ মিরপুর কওমি মাদ্রাসায় হাদিস শিক্ষক হিসাবে যোগদান করেন, পাশাপাশি নিকটস্থ মনিপুর বায়তুল ফালাহ জামে মসজিদে ইমামতি ও খতিবের দায়িত্ব পালন করেন। এছাড়াও তিনি ঢাকায় জামিয়া হোসাইনিয়া ইসলামিয়া আরজাবাদে হাদীসের শিক্ষকতা করেন। ২০০৯ সালে ঢাকা ত্যাগ করে সৌদি আরবে গমন করেন এবং ধর্ম মন্ত্রণালয়ের আওতায় পশ্চিম দাম্মাম ইসলামি দাওয়াহ কেন্দ্রে অনুবাদক ও ধর্ম প্রচারক হিসাবে যোগদান করেন। তবে সেখানে ১০ বছর কাজ করার পরে খোন্দকার আব্দুল্লাহ জাহাঙ্গীরের পরামর্শে বাংলাদেশে ফিরে আসেন। দেশে এসে তিনি আস-সুন্নাহ ফাউন্ডেশন নামক সমাজসেবী সংস্থা প্রতিষ্ঠা করেন। তিনি আস-সুন্নাহ ফাউন্ডেশনের চেয়ারম্যানের দায়িত্ব এবং পাশাপাশি নারায়ণগঞ্জের ভূমিপল্লী জামে মসজিদের খতিবের দায়িত্ব পালন করছেন।  ফেসবুকে হাহা রিয়াক্ট দেওয়া নিয়ে তার একটি ফতোয়া আন্তর্জাতিক মিডিয়াতে বেশ আলোচিত হয়, ধারণা করা হয়, ফেসবুকে হাহা রিয়াক্ট দেওয়া নিয়ে তিনিই প্রথম ফতোয়া দেন।   লেখনী অবদান  ইউটিউবে ইসলাম নিয়ে আলোচনার পাশাপাশি তিনি পত্র-পত্রিকায় প্রবন্ধ এবং বই লিখেছেন। তার লিখিত রাসূলুল্লাহ (সা.) এর সকাল সন্ধ্যার দু’আ ও যিকর বইটি তিন লক্ষাধিক কপি বই বিনামূল্যে বিতরণ করা হয়েছে। এছাড়া তিনি বাংলা ও আরবি ভাষায় দাওয়াহ ও গবেষণামূলক শতাধিক প্রবন্ধ লিখেছেন। দেশের গণমাধ্যমে তার লেখা প্রায়ই প্রকাশিত হয়।  তার লিখিত বইসমূহ:  রাসূলুল্লাহ (সা.) এর সকাল সন্ধ্যার দু’আ ও যিকর  উমরাহ কীভাবে করবেন?  রিক্লেইম ইয়োর হার্ট  রমাদান প্ল্যানার  সীরাত স্মারক-২০২১  তারাবীহর সালাতে কুরআনের বার্তা  রমযানের ২৭ আমল   সামাজিক কর্মকাণ্ড  তিনি বহুমাত্রিক সামাজিক উন্নয়ন, ইসলামী শিক্ষা উন্নয়ন, দুস্থ ও দুর্দশাগ্রস্থ মানুষের সহযোগিতার কার্যক্রম পরিচালনা করেছেন। ২০১৭ সালে শায়খ আহমাদুল্লাহ প্রতিষ্ঠা করেন আস-সুন্নাহ ফাউন্ডেশন, যা বাংলাদেশভিত্তিক একটি অরাজনৈতিক, অলাভজনক ধর্মীয় ও সামাজিক সংস্থা। এটি শিক্ষা, দাওয়াহ, প্রশিক্ষণ ও মানবকল্যাণমূলক কাজ করে থাকে এবং এর অধীনে মাদ্রাসা ও স্কিল ডেভলপমেন্ট ইনস্টিটিউট পরিচালিত হয়। সংস্থাটি ত্রাণ, বস্ত্র ও খাদ্য বিতরণসহ বৃক্ষরোপণ কর্মসূচিও চালায়। করোনা মহামারী (২০২০), সিলেট-সুনামগঞ্জ বন্যা (২০২২), ও  তুরস্ক–সিরিয়া ভূমিকম্প (২০২৩) সহ নানা দুর্যোগে আস-সুন্নাহ ফাউন্ডেশন প্রশংসনীয় ত্রাণ ও পুনর্বাসন কার্যক্রম পরিচালনা করেছে। এটি দেশজুড়ে শীতবস্ত্র ও কুরবানির মাংস বিতরণ, বৃক্ষরোপণ, কর্মসংস্থান সহায়তাসহ বিভিন্ন সেবামূলক কাজ করে থাকে। ২০২৪ সালের বন্যায় সংস্থাটি ১০০ কোটি টাকার সহায়তা প্রদানের লক্ষ্যে কাজ করছে।   সম্মাননা    আস-সুন্নাহ ফাউন্ডেশন নবীন উদ্যোক্তা সম্মাননা - ২০২১।  বইফেরী বেস্টসেলার অ্যাওয়ার্ড (ধর্মীয় বিভাগ) - ২০২২।  রকমারি.কম বেস্টসেলার অ্যাওয়ার্ড - ২০২৪।   আরও দেখুন   আস-সুন্নাহ ফাউন্ডেশন  আ ফ ম খালিদ হোসেন  মিজানুর রহমান আজহারী  খোন্দকার আব্দুল্লাহ জাহাঙ্গীর   তথ্যসূত্র    বহিঃসংযোগ    ঢাকা পোস্ট- এ শায়খ আহমাদুল্লাহ সম্পর্কে সংবাদ ও প্রতিবেদনের সংগ্ৰহ।  যুগান্তর পত্রিকায়-  শায়খ আহমাদুল্লাহ সম্পর্কে সংবাদ ও প্রতিবেদনের সংগ্ৰহ।  ই-কালের কণ্ঠ- এ  শায়খ আহমাদুল্লাহ সম্পর্কে সংবাদ ও প্রতিবেদনের সংগ্ৰহ।  ব্যক্তিগত ওয়েবসাইট  বিষয়শ্রেণী:জীবিত ব্যক্তি বিষয়শ্রেণী:বাংলাদেশী মুসলিম বিষয়শ্রেণী:ইসলামি ব্যক্তিত্ব বিষয়শ্রেণী:ইসলামি পণ্ডিত বিষয়শ্রেণী:বাংলাদেশের ইসলামি চিন্তাবিদ বিষয়শ্রেণী:১৯৮১-এ জন্ম বিষয়শ্রেণী:বাংলাদেশী সক্রিয় কর্মী বিষয়শ্রেণী:ওয়াজ মাহফিলের বক্তা